b'\n_START_ARTICLE_\nGrand Prix de Pau 1939\n_START_SECTION_\nPred dirko\n_START_PARAGRAPH_\nBenito Mussolini je prepovedal italijanskim dirka\xc4\x8dem in mo\xc5\xa1tvom nastop na tej dirki. Ker Tazio Nuvolari ni smel nastopiti, se mo\xc5\xa1tvo Auto Uniona sploh ni udele\xc5\xbeilo dirke. Alfa Romeo je poslala en dirkalnik za Raymonda Sommerja, ki so ga v izogib te\xc5\xbeavam prijavili kot privatnika. Talbot je na dirko pripeljal dva nova dirkalnika Talbot MD90, za SEFAC pa je nastopal Jean Tr\xc3\xa9moulet. Ostali dirka\xc4\x8di so bili privatniki z Delahayi in Bugattiji. Mo\xc5\xa1tvo Mercedes-Benza je na dirko poslalo tri dirkalnike s pove\xc4\x8danim rezervoarjem za gorivo, ki so omogo\xc4\x8dali izpeljavo celotne dirke brez postankov za gorivo, da bi se izognili ponovitvi lanske dirke. Manfred von Brauchitsch je bil najhitrej\xc5\xa1i prvi dan prostih treningov s \xc4\x8dasom 1:46, Rudolf Caracciola je odpeljal najbolj\xc5\xa1i \xc4\x8das 1:48, Hermann Lang pa 1:51. Drugi dan je bil najhitrej\xc5\xa1i Mercedesov rezervni dirka\xc4\x8d Richard Seaman s \xc4\x8dasom 1:46, Lang pa je svoj \xc4\x8das izbolj\xc5\xa1al na 1;47. Langu so na prostem treningu nenadoma odpovedale zavore, toda uspelo mu je ustaviti dirkalnik brez trka. Tr\xc3\xa9mouletse je zavrtel in na stezo spravil veliko peska.\n_START_SECTION_\nDirka\n_START_PARAGRAPH_\nNa \xc5\xa1tartu je povedel Caracciola, sledili so mu von Brauchitsch, Lang, Raymond Sommer, Ren\xc3\xa9 Carri\xc3\xa8re in Philippe \xc3\x89tancelin. Emmanuel de Graffenried in Maurice Trintignant sta odstopila \xc5\xbee v uvodnih krogih dirke, kmalu pa \xc5\xa1e Eug\xc3\xa8ne Chaboud in Marcel Balsa. V petnajstem krogu so imeli vodilni trije Mercedesovi dirka\xc4\x8di pol minute prednosti pred Carri\xc3\xa9rom in Alfred Neubauer, \xc5\xa1portni \xc5\xa1el Mercedesovega mo\xc5\xa1tva, je dirka\xc4\x8dem ukazal naj umirijo tempo. Sommer je prehitel Carri\xc3\xa9ra za \xc4\x8detrto mesto, v enaintridesetem krogu pa sta odstopila tako Caracciola, kot tudi Carri\xc3\xa9re, oba zaradi snete cevi za olje, le da je prvi dirkalni uspel pripeljati do boksov, drugi pa je v dimu iz motorja izgubil nadzor na dirkalnikom in uni\xc4\x8dil nov dirkalnik. Von Brauchitsch je \xc5\xa1e vedno vodil, zdaj so mu sledili Lang, Sommer, \xc3\x89tancelin in Ren\xc3\xa9 Mazaud._NEWLINE_Do polovice dirke sta oba vodilna Mercedesova dirka\xc4\x8da vsaj za krog prehitela vse ostale dirka\xc4\x8de. V dvainosemdesetem krogu je von Brauchitschu, ki je imel pol minute prednosti pred Langom, v \xc5\xa1ikani nenadoma ugasnil dirkalnik. Von Brauchitsch je mislil, da mu zmanjkuje goriva, zato je zapeljal na postanek v bokse, s \xc4\x8dimer je vodstvo prevzel Lang. Sommer, ki je imel te\xc5\xbeave z izpahnjeno ramo, je tudi pri\xc5\xa1el na postanek v bokse za gorivo. Toda ker dirkalnik ni \xc5\xbeelel v\xc5\xbegati ob koncu postanka, je Sommer izgubil osem minut in s tem tretje mesto proti \xc3\x89tancelinu. Kljub von Brauchitschevim naporom, da ga \xc5\xa1e ujame s postavljanjem najhitrej\xc5\xa1ih krogov ob koncu dirke, je Lang uspel zadr\xc5\xbeati sedemnajst sekund prednosti pred von Brauchitschem in zmagati, \xc3\x89tancelin je ostal tretji. Po dirki je besni von Brauchitsch ugotovil, da mu sploh ne bi zmanjkalo goriva in je z nepotrebnim postankom v boksih zapravil zmago.'